Marie Bjerre - Folketingsvalg - Altinget - Alt om politik: altinget.dk
Parti: Venstre, Danmarks Liberale Parti Opstillingskreds: Himmerlandkredsen Storkreds: Nordjyllands Storkreds
mariebjerre.dk
Marie Bjerre valgt for V i Nordjylland
Marie Bjerre blev ved folketingsvalget 2019 valgt for Venstre i Nordjyllands Storkreds. Hun fik 8.627 personlige stemmer, svarende til 9 % af partiets stemmer i storkredsen. Venstre fik i alt fem mandater i Nordjyllands Storkreds.
Nordjyllands Storkreds er inddelt i 9 opstillingskredse. Det bedste resultat fik Marie Bjerre i Himmerland-kredsen, hvor hun fik 4.542 personlige stemmer svarende til 11 % af de gyldige stemmer, hvilket er flere end nogen anden kandidat i samme kreds. Mere end halvdelen af Marie Bjerres personlige stemmer blev afgivet i Himmerland-kredsen. Det dårligste resultat fik hun i Frederikshavn-kredsen, hvor hun blot fik 266 stemmer og blev overgået af ti andre kandidater.
Venstre fik 26,8 % af stemmerne i Nordjyllands Storkreds, 3,6 procentpoint mere end ved 2015-valget og 3,4 procentpoint mere end på landsplan. Fem af partiets i alt 43 mandater blev valgt i Nordjylland. To tredjedele af partiets stemmer i storkredsen blev afgivet personligt på de ni opstillede kandidater, heraf gik 13 % til Marie Bjerre.
Jeg stiller op for at gøre en reel forskel, og jeg er klar til at tage ansvar. Med mig i Folketinget får du en viljestærk og hårdtarbejdende Venstre-kvinde med visioner. Jeg brænder for at skabe et samfund med mere frihed. Jeg tror nemlig på det giver de bedste forudsætninger for udvikling, vækst og lykke. Jeg er 32 år, bosat i Nordjylland, mor, gift med en officer og har 8 års erhvervserfaring.
Vi lever i en verden, der stiller større og større krav til uddannelse, omskoling og opkvalificering. Derfor er loft på uddannelser fuldstændig tosset. Vi har brug for, at folk uddanner sig mere, ikke mindre. På mange områder giver det desuden god mening at kombinere to uddannelser, og loftet bidrager også til en usund kultur med stress, stort frafald og unødigt pres. Derfor skal loftet afskaffes.
Udflytning af statslige arbejdspladser og uddannelser
Jeg ønsker at udflytte statslige arbejdspladser og uddannelsesinstitutioner til Nordjylland, så der bliver skabt et Danmark i bedre balance. Det er ingen logik i, at statslige arbejdspladser skal ligge i Hovedstaden, og fremover skal nye styrelser derfor placeres udenfor hovedstaden.
Styrk EU's ydre grænser
Vi har behov for, at EU overtager bevogtningen af EU's ydre grænser, så vi igen kan ophæve de indre grænser og få et velfungerende indre marked.
Jeg arbejder til daglig som advokat i Aalborg. Jeg er uddannet jurist fra Københavns Universitet (2005-2010), har arbejdet i Europa-Parlamentet i Bruxelles (2010-2012) og har en Master of Laws (LL.M.) fra UC Berkeley School of Law, USA (2015-2016).
Marie mener:
Det gør stort indtryk på mig, at mange hvert år dør som følge af rygning, og at antallet af unge rygere for første gang i årtier er stigende. Den udvikling skal vendes. Men afgiftsstigninger på rygning er ikke en løsning i sig selv, og det har i øvrigt en stor social slagside. Der er rigtig mange faktorer, der spiller ind, når unge mennesker begynder at ryge. Jeg er ikke principielt imod, at man hæver priserne, men det er vigtigt, at alle udfordringer ikke bliver løst via statslig regulering og indblanding i folks liv. Det er for ensidig en løsning – det er vigtigt, at børn og unge også forstår, at man har et personligt ansvar. Jeg tror mere på en løsning, hvor man både forebygger og uddanner lokalt og tager reguleringen der. Frihed er ikke værd at have, hvis ikke det også omfatter friheden til at begå fejl.
Det er ikke vigtigt for mig, hvor behandlingen foretages. Det vigtige er, at patienten får den bedst mulige behandling. Derfor ser jeg heller ikke noget problem i, at man har mulighed for at vælge private tilbud til, hvis det offentlige ikke kan levere. Det handler nemlig om patienten, ikke om systemet.
Jeg ser gerne, at flere bliver organdonorer. Men det skal være op til den enkelte, om man ønsker at donere organer. For mig er der noget principielt i, at staten ikke pr. automatik kan bestemme over ens krop. Derfor skal organdonation være et tilvalg, ikke et fravalg.
Det er et helt forkert sted at sætte ind for bekæmpe klimaforandringerne. Desuden skal det ikke være dyrere at være dansker, og afgift på køb vil have en social slagside, så det kun er rige, der kan købe kød i dagligdagen.
Jeg er meget bekymret for klimaforandringerne. Hvis vi skal vende udviklingen og give et godt klima videre til fremtidige generationer, er det nødvendigt, at vi handler nu. Her skal vi turde at være ambitiøse.
Danmark har et af de mest miljøvenlige landbrug, og jeg ser derfor ingen grund til yderligere krav. Desuden har vores landbrug stor betydning for dansk økonomi. Derfor skal vi ikke pålægge erhvervet, som allerede er hårdt presset, unfair konkurrencevilkår med resten af verden.
Med Venstres liberalisering af planloven har kommunerne fået mere frihed til at bestemme, hvor der skal bygges, og om de vil tillade bebyggelse langs kysterne. Jeg ser ikke noget umiddelbart behov for at liberalisere dette yderligere, da det samtidig er vigtigt, at vi bygger i respekt for naturen.
Kollektiv trafik er i høj grad en offentlig opgave, og vi skal fortsætte med at bruge penge på det, så vi sikrer en god og ordentlig infrastruktur for alle danskere. Det vil være godt for væksten, mobiliteten og for jobskabelse.
Jeg vil gerne have fjernet topskatten, men jeg kan ikke se, hvordan det skal kunne finansieres på nuværende tidspunkt, hvor der er brug for, at vi investere mere i vores kernevelfærd. Desuden vil jeg hellere have lettet i bunden, så folk med små indkomster får en større gevinst ved at arbejde.
Kongehuset leverer en god indsats for Danmark, og jeg tror i høj grad, at de er pengene værd. Pengene til kongehuset kommer nemlig mange gange igen i form af turistindtægter og erhvervsindtægter. Men lige som der effektiveres andre steder i det offentlige, er det muligt at der også kan hentes effektiviseringer her.
Der er ikke behov for at bruge flere penge på public service.
Jeg synes det er dumt at indtage hash, men det må være omfattet af folks frie valg og under eget ansvar. Derfor støtter jeg legalisering af hash under ordnede forhold, eksempelvis med coffeeshops. Jeg tror ikke på, at et forbud har nogen effekt. Tværtimod er der en risiko for, at det fører til brug af hårdere stoffer.
Det er et skred i retssamfundet at have nogle områder, hvor kriminalitet straffes hårdere end andre steder. Det vil svare til, at bøden er højere for at køre for stærkt på jyske landeveje end på landeveje udenfor København, fordi Jyder generelt kører lidt stærkere.
Jeg er altid på vagt overfor forslag om øget overvågning, fordi det udgør en indgriben i privatlivet og den enkeltes frihed. Vi skal ikke have et overvågningssamfund.
Jeg er imod et burkeforbud, fordi staten ikke skal blande sig i, hvordan man går klædt. Desuden risikerer vi, at undertrykte muslimske kvinder nu undertrykkes endnu mere, idet de nu holdes indenfor hjemmets fire vægge. Jeg så langt hellere, at vi gjorde det mere vanskeligt at bære burka i Danmark ved at stille krav om identifikation på offentlige steder, eksempelvis i bussen og ved lægen.
Danmark har fortsat alt for store udfordringer med integrationen til, at vi kan tage imod kvoteflygtninge, men på sigt skal vi gøre det, fordi vi som et rigt land skal tage ansvar for de allersvageste i verden. Jeg ser gerne, at der hurtigst muligt laves et fælles kvotesystem i EU, som Danmark skal være en del af.
Den lave integrationsydelse har bidraget til, at flere flygtninge er kommet i arbejde, og samtidig betyder det, at færre asylansøgere søger til Danmark.
Det er ikke et mål i selv, at vi skal være lige. Det vigtige er, at alle har lige rettigheder og lige adgang til velfærdsydelser, uddannelser mv. Så negativ social arv kan vendes. Danmark er desuden allerede et af de mest lige lande i verden.
Kontanthjælpsloftet er med til at sikre, at det kan betale sig at arbejde, og det betyder, at flere skifter fra kontanthjælp til arbejde. Det er glædeligt.
Det vil ikke gøre noget godt for ligestillingen at indføre kvoter. Tværtimod risikerer vi, at kompetente kvinder i bestyrelser vil blive set på som andenrangs bestyrelsesmedlemmer, der kun er valgt på baggrund af en kvote og ikke på baggrund af kompentece. Vi kan gøre meget andet for at sikre, at kvinder kommer til tops, eksempelvis gennem oplysning og inspiration.
En af de største udfordringer for det danske arbejdsmarked er mangel på kvalificeret arbejdskraft. Det skal vi gøre noget ved politisk, ellers risikerer vi, at vores virksomheder taber vækst, hvilket går ud over os alle sammen.
Test er et godt og effektivt redskab for elever og lærer til at se, hvor den enkelte elev ligger fagligt, og hvor der skal sætes ind. Derfor er jeg tilhænger af test, men test må ikke fylde for meget, og der skal være plads til, at læren selv tilrettelægger sin undervisning.
Jeg er meget modstander af uddannelsesloftet. I et samfund, der konstant er i forandring, er loft på uddannelser uholdbart. Der er noget rigtigt i talemåden ”den, der tror sig færdiguddannet, er mere færdig end uddannet.” Vi lever nemlig i en verden, der stiller større og større krav til uddannelse, omskoling og opkvalificering. Med den baggrund er det fuldstændig tosset at lukke ned for, at man kan tage sig en ekstra uddannelse. Vi har brug for, at folk uddanner sig mere og ikke mindre. På mange områder i samfundet giver det desuden rigtig god mening at kombinere to uddannelser. Det kan eksempelvis være en sygeplejerske, der ønsker at blive fysioterapeut, læge eller jordemoder, eller en bygningskonstruktør, der ønsker at være ingeniør. Endeligt mener jeg, at uddannelsesloftet har bidraget til en usund kultur med stress, stort frafald og unødigt pres. Problemet er, at det lige pludseligt bliver altafgørende at vælge rigtigt. Der er ikke plads til at fejle. Det er ikke muligt senere at vælge om. Det er en af mine mærkesager at få fjernet uddannelsesloftet.
Jeg ønsker en god folkeskole, og jeg ser gerne, at folkeskolen fortsat er den skoleform, som flest benytter sig af. Men jeg mener også, at forældre skal have frihed til selv at vælge den skole, som de mener passer bedst til deres barn. Derfor skal vi sikre, at der fortsat er udbud af privat- og friskoler.
Jeg er stor tilhænger af EU. Et lille land som Danmark har brug for et stærkt europæisk samarbejde. EU har skabt et stort eksportmarked for Danmark, gjort Danmark rigt og skabt indflydelse for Danmark i verdenen.
Det er vigtigt, at et rigt land som Danmark støtter udviklingslande til økonomisk udvikling, men Danmark bruger allerede mere end FN's målsætning på udviklingsbistand, og jeg mener ikke, at vi kan tage pengene fra vores velfærd.
Danmark bruger for lidt penge på forsvaret. Med Trump og Putin er Europas og Danmarks sikkerhed truet. Vi skal derfor i stedet hæve forsvarsbudgetterne.
Folkekirken har en særstilling i Danmark, og udgør en vigtig del af vores kultur og værdigrundlag. Det ønsker jeg ikke at ændre.
Regionerne er demokratisk udfordret i dag og er ikke den rigtige struktur til at styre vores sundhedsvæsen, men det er vigtigt, at det der træder i stedet giver fortsat giver en decentral styring med lokal indflydelse.
Hvor enig er du med Marie Bjerre?